1.Taust

Euroopa Parlamendi ja nõukogu 11. märtsi 2009. aasta määrusi (EÜ) nr 216/2009 nominaalsaagi statistiliste andmete esitamise kohta liikmesriikide poolt, kes kalastavad teatavates väljaspool Atlandi ookeani põhjaosa asuvates piirkondades, (EÜ) nr 217/2009 Loode-Atlandi piirkonnas kalastavate liikmesriikide saagi ja kalandustegevuse statistiliste andmete esitamise kohta ja (EÜ) nr 218/2009 Atlandi ookeani kirdeosas kalastavate liikmesriikide nominaalsaagi statistiliste andmete esitamise kohta muudeti 11. detsembri 2013. aasta määrusega (EL) nr 1350/2013, millega muudetakse teatavaid seadusandlikke akte põllumajandus- ja kalandusstatistika valdkonnas, et viia rakendamisvolitused vastavusse Euroopa Liidu toimimise lepinguga.

Komisjonil on õigus võtta vastu delegeeritud õigusakte, et võtta arvesse majanduslikku ja tehnilist arengut. Delegeeritud õigusaktidega võib muuta:

• määruse (EÜ) nr 216/2009 I, II ja III lisas ning määruste (EÜ) nr 217/2009 ja (EÜ) nr 218/2009 II ja III lisas sätestatud statistiliste püügipiirkondade ja nende alljaotiste loetelu;

• määruse (EÜ) nr 216/2009 IV lisas ning määruste (EÜ) nr 217/2009 ja (EÜ) nr 218/2009 I lisas sätestatud liikide nimekirja;

• püügitegevuse, püügivahendite, kalalaevade ja püügimeetodite koode ja mõisteid, mis on sätestatud määruse (EÜ) nr 217/2009 IV lisas.

Määruste (EÜ) nr 216/2009 ja (EÜ) nr 218/2009 artikli 5 ja määruse (EÜ) nr 217/2009 artikli 6 kohaselt on komisjonil õigus võtta vastu delegeeritud õigusakte viie aasta jooksul alates 10. jaanuarist 2014. Kõnealust õigust pikendatakse automaatselt viie aasta võrra, välja arvatud juhul, kui Euroopa Parlament või nõukogu esitab selle suhtes vastuväite.

Komisjon peab esitama aruande delegeeritud volituste kohta hiljemalt üheksa kuud enne viieaastase tähtaja möödumist ehk enne 10. aprilli 2018.

Käesolev aruanne esitatakse selle kohustuse täitmiseks.

2.Delegeeritud volituste kasutamine komisjoni poolt määruse (EÜ) nr 216/2009, määruse (EÜ) nr 217/2009 ja määruse (EÜ) nr 218/2009 alusel

Komisjon ei ole veel kasutanud talle määrustega (EL) nr 216/2009, (EL) nr 217/2009 ja (EL) nr 218/2009 antud õigust võtta vastu delegeeritud õigusakte.

Määrused hõlmavad iga-aastast statistika kogumist seitsmes peamises püügipiirkonnas ja nende alapiirkondades kalastavate laevade nominaalsaagi ning kalandustegevuse kohta püügikuude, püügivahendite, kalalaevade suuruse ning Loode-Atlandi piirkonnas püütavate põhiliste liikide kaupa. Esimesed andmed koguti 2009. aastal ning esitati määruse (EÜ) nr 217/2009 alusel komisjonile (Eurostat) 2010. aasta mai lõpuks ning määruste (EÜ) nr 216/2009 ja (EÜ) nr 218/2009 alusel 2010. aasta juuni lõpuks.

Määruste kohane andmete kogumine oli käesoleva aruande esitamise ajal stabiilne ning rahvusvahelised määratlused ei muutunud. Seetõttu ei ole komisjon delegeeritud volituste kasutamist veel vajalikuks pidanud.

3.Järeldused

Komisjon ei ole veel kasutanud talle määrustega (EÜ) nr 216/2009, (EÜ) nr 217/2009 ja (EÜ) nr 218/2009 antud õigust võtta vastu delegeeritud õigusakte.

Komisjon on seisukohal, et tal peaks see õigus säilima ka edaspidi, kuna tulevikus võib osutuda vajalikuks võtta vastu delegeeritud õigusakte, et muuta eespool nimetatud määruste lisades sätestatud liikide ja püügipiirkondade loetelu, et vastata andmekasutajate vajadustele tulevase ühise kalanduspoliitika kontekstis.